༈ །།སྭསྟི་བི་ཛ་ཡནྟུ། ཀུན་མཁྱེན་རྡོ་རྗེ་འཆང་ནས་ས་སྐྱ་པ། །བརྒྱུད་པར་བཅས་དང་བདག་གི་ཡོངས་འཛིན་བར། །ཇི་ལྟར་བགོས་པའི་འཕྲིན་ཡིག་ཐུགས་ཀར་བཀོད། །དམ་ཚིག་རྡོ་རྗེའི་རྒྱས་བཏབ་ལ་གནས་པའི། །ཡིད་ལ་བསམ་པའི་དངོས་གྲུབ་ཅི་དང་ཅི། །ཐོགས་མེད་སྒྲུབ་པའི་རྫུ་འཕྲུལ་མཐུ་སྟོབས་བདག །རྡོ་རྗེ་གུར་གྱི་མགོན་པོ་ལྕམ་དྲལ་དང་། །ལས་ཀྱི་མགོན་པོ་ཕོ་ཉ་འཁོར་བཅས་དང་། །ལས་བཞིའི་ཕྲིན་ལས་གང་བཅོལ་ལ་གོར་དུ། །སྒྲུབ་མཛད་གཉན་མགོན་ཆེན་པོ་ཞལ་བཞི་པ། །འཇིགས་རུང་ཡུམ་བཞི་དྲེགས་པའི་སྡེ་ཚོགས་བཅས། །དུར་ཁྲོད་དམག་ཟོར་རེ་བ་ཏཱི་ལ་སོགས། །རྟག་ཏུ་བསྟན་ཅིང་བསྒྲུབས་པའི་ལྷ་སྲུང་རྣམས། །དེང་འདིར་དགོས་པའི་དོན་ཆེན་བཅོལ་བ་ནི། །མཁྱེན་བརྩེ་ནུས་པའི་སྒོ་བརྒྱ་ཕྱེ་བ་ལས། །འདོད་དོན་སྦྱིན་པའི་ཕྱག་རིང་བརྐྱང་བར་མཛོད། །སྟོབས་བཅུ་མངའ་བའི་ལུང་རྟོགས་བསྟན་པ་སྤྱི། །དེ་ཚུལ་སྨྲ་བའི་རྒྱལ་པོ་ས་སྐྱ་པ། །ཐབས་ཤེས་ཡི་གེའི་མཚན་མངའ་ཡབ་སྲས་བཅས། །བསྟན་པ་རྒྱས་ཤིང་བསྟན་འཛིན་ཞབས་བརྟན་མཛོད། །གང་དེའི་ལུགས་བཟང་ལེགས་བྲིས་གྲོང་ཁྱེར་བཞིན། །དད་སྟོབས་ལྷུན་པོའི་ཕྲག་པ་ལྟར་བརླིང་བའི། །སྡེ་བཞི་དགེ་བཅུའི་ས་ཆེན་སྐྱོང་བའི་ལྷའི། །རིགས་ཀྱི་བུམ་ཆོག་མྱུར་དུ་འབྱུང་བར་མཛོད། །རྣམ་སད་ལྷ་དང་མི་དབང་གདེངས་ཅན་གྱི། །སྐྱེ་བ་འཕོས་པའི་རིགས་མཆོག་བསྟན་ཇུས་ལ། །ཕན་པའི་ཕྲིན་ལས་འཁོར་ལོ་ཕྱོགས་བྲལ་དུ། །བགྲོད་ལ་ལས་དབང་གནམ་གྱིས་བསྐོས་པར་སྩོལ། །དེ་ཚེ་མི་དང་མི་མ་ཡིན་པ་ཡི། །བྱད་གཏད་འཁྲུལ་འཁོར་བསམ་ངན་སྦྱོར་རྩུབ་ཀྱི། །སྦྲུལ་གདུག་ཁ་རླངས་དུག་གིས་མི་ཚུགས་པར། །ཞི་བྱེད་སྨན་གྱི་བདུད་རྩིས་བསལ་མཛོད་ཅིག །ལྷ་ཀླུ་མི་ཡི་སྐྱེ་འགྲོ་ཐམས་ཅད་ཀྱི། །འཆི་མེད་ཚེ་ཡི་གངྒཱའི་རྒྱུན་ཆེན་དེ། །བསོད་ནམས་གསེར་གྱི་ས་གཞིར་འཁྱིལ་བའི་ནང་། །དགེ་ལེགས་ཆུ་སྐྱེས་འབུམ་ཕྲག་དགོད་པར་མཛོད། །འཁོར་འདས་ལས་བཟང་དར་བབ་མཛའ་ན་བོ། །ཡིད་འཕྲོག་དབང་གི་ཕྲིན་ལས་མཛེས་དགའ་མའི། །ཟུར་མིག་བསྐྱོད་པ་ཙམ་གྱིས་རིགས་སྲས་དེའི། །བསོད་ནམས་ཁང་པར་ཁུགས་ཤིང་འདུན་པར་མཛོད། །ཆོས་དང་ཐར་པ་ནོར་འདོད་ཕྱྭ་གཡང་རྣམས། །རིགས་སྲས་འདི་ཡི་དབང་དུ་ཁབ་ལེན་རྡོས། །ལྕགས་ཕྱེ་ལྟ་བུར་སྡུད་ལ་བར་ཆད་བགེགས། །མངོན་སྤྱོད་ལས་ཀྱིས་བསྐྲད་གཟིར་ཕྲིན་ལས་མཛོད། །ཕུན་ཚོགས་སྡེ་བཞིའི་སྙེ་མ་གཡུར་ཟ་བའི། །དགེ་བཅུའི་ཡལ་འདབ་ཕྱོགས་སུ་རྒྱས་པའི་ཁྲོད། །ཐོག་མཐའ་བར་དགེའི་ཆོས་ཀྱི་མེ་ཏོག་དཀར། །རྣམ་བཀྲ་ཤིས་པའི་དྲི་བསྲུང་རྟག་འཇོ་མཛོད། །རྒྱལ་གསུང་མཐའ་དྲུག་ཚུལ་བཞིའི་དཀའ་བའི་གནས། །ཐུབ་མཆོག་ཉིད་དང་དགོངས་གཅིག་སྨྲ་བའི་མཆོག །བརྩེ་ཆེན་ས་སྐྱ་པ་དང་ཀུན་བཟང་གི །ལུགས་མཆོག་རྒྱས་པའི་རྩ་ལག་དམ་པ་སྒྲུབས། །མཁྱེན་དཔྱོད་ལོངས་སྤྱོད་འཁོར་ལོ་གྲོལ་བ་ལས། །འཆད་རྩོམ་བརྩད་པའི་སྒྲ་དབྱངས་འབུམ་འཇོ་བའི། །མཁས་བཙུན་གྲུབ་པའི་བསྟན་སྐྱོང་གྲངས་མེད་ཀྱིས། །ཕྱོགས་བྲལ་གདུལ་བྱའི་དཔལ་དུ་བརྒྱན་པར་མཛོད། །དེ་འཛིན་དགེ་འདུན་འདུས་པའི་ཐུན་མཚམས་སྤྲིན། །དམར་མདངས་ནོར་འཛིན་བཞིན་རས་ཡོངས་བཀབ་པར། །མཚུངས་ཀྱང་བཤད་དང་སྒྲུབ་པའི་དབྱངས་ལྡིར་བས། །ཁྱད་པར་འཕགས་པའི་ཁུར་གྱིས་ལྕི་བར་མཛོད། །དེ་མཐུའི་ཉིད་མོར་བྱེད་པའི་འོད་སྟོང་གིས། །ཆབ་འབངས་ཀྱིས་མཚོན་ཡངས་པའི་འཇིག་རྟེན་ཁམས། །ནད་དང་བཀྲེས་རྔབས་འཐབ་རྩོད་མི་དགེའི་མུན། །སྐད་ཅིག་གཉིས་པར་གནས་སུ་མ་སྟེར་ཅིག །རིང་འཚེའི་ཚེ་དང་ལྷས་བསྐོས་དཔལ་འབྱོར་སྟོབས། །སྒོ་གསུམ་དགེ་སྤྱོད་ཕན་ཚུན་མཛའ་གཅུགས་ཡིད། །བདེ་བ་རྒྱུར་བཅས་འཇུག་པ་རྫོགས་ལྡན་གྱི། །སྐལ་བཟང་འདི་ན་ཡོངས་སུ་འཕོས་སྙམ་མཛོད། །བླ་མ་མཆོག་གསུམ་བདེན་པའི་སྤྲིན་གྱི་སྒྲར། །ལྷག་བསམ་མདོངས་མཐའི་མུ་མོ་རབ་དགའི་འགྱུར། །མངོན་འདོད་སྨོན་ལམ་ཟློས་པའི་གར་བསྒྱུར་བའི། །ངོ་མཚར་སྐྱེ་དགུའི་མིག་ལམ་སྨིན་གྱུར་ཅིག །ཅེས་པ་ཀུན་འཛིན་གནམ་ལོ་གསར་ཚེས་ཀྱི། །ཧོར་ཟླ་དྲག་པོར་རྨི་ལྟས་འཁྲུགས་པའི་སྐབས། །འདོད་གསོལ་རྐང་མགྱོགས་གྲུབ་པའི་ཕོ་ཉ་འདི། །ལེགས་དགུ་འཛོམས་པའི་ཡང་ཐོག་ཕོ་བྲང་བྲིས། །སརྦཱརྠ་སིདྡྷ་བྷ་ཝ་ཏུ། ཞེས་པ་འདིའང་ས་སྐྱོང་རིགས་ཀྱི་ཁྱེའུའི་མཚན་རྟགས་མི་འགྱུར་བའི་འདོད་གསོལ་དུ་བནྡེ་ཚུལ་ཁྲིམས་རིན་ཆེན་ཞེས་བོད་པས། བསྟན་སྲུང་གཉེན་པོ་རྣམས་ལ་གཏོར་མ་སྟོབ་པ་དང་ལྷན་ཅིག་བྲིས་ནས་ཕུལ་བ་དོན་ཐམས་ཅད་གྲུབ་པར་གྱུར་ཅིག།